Tolong jelaskan mengenai Sukan dan rekreasi dari Singapura dalam bahasa melayu

Penduduk Singapura paling menggemari sukan-sukan seperti bola sepak, bola keranjang, kriket, renang, berlayar, ping pong dan badminton.

Kebanyakan besar penduduk Singapura tinggal dalam kawasan perumahan awam yang dilengkapi kemudahan seperti kolam renang awam, gelanggang bola keranjang terbuka dan kompleks sukan tertutup yang berdekatan. Seperti yang diharapkan di sesebuah pulau, sukan air memang diminati ramai, seperti berlayar, berkayak dan luncur air. Selam skuba juga menjadi rekreasi utama, terutamanya di sekitar Pulau Hantu di selatan tanah besar yang terkenal kerana kekayaan terumbu karangnya.

Para atlit Singapura beraksi di pelbagai temasya sukan serantau dan antarabangsa dalam sukan-sukan seperti pingpong, badminton, boling, berlayar, silat, renang dan polo air. Atlet-atlet seperti Fandi Ahmad, Ang Peng Siong, Li Jiawei dan Ronald Susilo menjadi amat terkenal di negara ini.

Singapura ada liga bola sepak tersendiri, iaitu S-League yang diasaskan pada tahun 1996, kini merangkumi 12 kelab dengan 3 pasukan luar negara.

Pasukan Singapore Slingers menyertai Liga Bola Keranjang Kebangsaan Australia mulai tahun 2006 hingga 2008. Merekalah salah sebuah pasukan perintis yang memulakan pertandingan Liga Bola Keranjang ASEAN pada Oktober 2009.

Mulai tahun 2008, Singapura mula menganjurkan satu pusingan Kejohanan Dunia Formula Satu. Perlumbaan ini diadakan di Litar Jalan Teluk Marina di kawasan Teluk Marina dan melakar sejarah sebagai perlumbaan waktu malam pertama dalam litar F1 dan juga litar jalanan pertama di Asia.

Pada 21 Februari 2008, Jawatankuasa Olimpik Antarabangsa mengumumkan bahawa Singapura meraih hak untuk menjadi tuan rumah Sukan Olimpik Belia Musim Panas yang pertama, mengetepikan cabaran Moscow dengan undian 53 lawan 44.